Puolustusministeriön virkamiehet ja puolustusvoimien kenraalit havittelevat itselleen aseistettuja sotilashenkivartijoita suuren maailman tyyliin. Henkivartijoilla olisi lupa käyttää myös voimakeinoja, jos tilanne käy uhkaavaksi.

Puolustusministeriö. EERO LIESIMAA

Puolustusministeriön johto ja kenraalit haluavat, että heillä ja heidän vieraillaan olisi oikeus omiin sotilashenkivartijoihin kaikkialla Suomessa. SANNA LIIMATAINEN

Erikoiskoulutettuja ja varustettuja sotilasturvamiehiä käytettäisiin puolustushallinnon, pääasiassa puolustusvoimien arvovieraiden ja ylimmän johdon turvamiehinä. Näin toteaa puolustusministeriön työryhmä, joka julkisti maanantaina mietintönsä.

Nykyisin puolustusvoimat saa hoitaa turvaamistehtäviä vain oman alueensa sisällä. Näiden alueiden ulkopuolella vastaavia toimivaltuuksia ei ole.

Puolustusministeriön johto ja kenraalit haluavat nyt, että heillä ja heidän vieraillaan pitäisi olla oikeus omiin sotilashenkivartijoihin kaikkialla Suomessa, ei pelkästään varuskunta- ja harjoitusalueilla tai sotilaslaitoksissa.

Kansainvälinen tapa

Työryhmä perustelee ehdotustaan niukasti.

Puolustushallinnon mukaan monet sotilaalliset arvovieraat ovat tottuneet tiettyyn turvatasoon, jollaista Suomi ei välttämättä pysty takaamaan, koska asia riippuu poliisin tilannearviosta.

Puolustusministeriön työryhmän enemmistö ehdottaa, että ministeriö kirjoittaisi lain puolustusvoimien turvaamistehtävistä. Mietinnön mukaan turvaamistehtävien tarkoituksena olisi taata puolustushallinnon virkamiesten ja heidän vieraana tai kuljetettavana olevien, erityistä suojelua tarvitsevien henkilöiden turvallisuus sekä erityisen omaisuuden koskemattomuus.

Puolustusvoimille tulisi työryhmän enemmistön mielestä harkita erityisiä toimivaltuuksia suorittaa henkivartija- ja turvaamistehtäviä.

Työryhmä ehdottaa, että henkivartijat voisivat esimerkiksi muutaman metrin säteellä eristää alueen tai sulkea, kieltää tai rajoittaa liikkumista sekä poistaa ja ottaa kiinni epäilyttäviä tai uhkaavia henkilöitä.

Sisäministeriö: Eriarvoista

Poliisista vastaava sisäministeriö ei täysin sulata ehdotusta.

Sisäministeriötä työryhmässä edustanut lainsäädäntöneuvos Timo Kerttula arvostelee eriävässä mielipiteessään sitä, että puolustusministeriön virkamiehille sallittaisiin omat henkivartijat. Sisäministeriö sallisi henkivartijat kuitenkin kenraaleille.

”Koko puolustushallintoon kohdistuva tehtävä merkitsisi esimerkiksi sitä, että puolustusministeriön virkamiesten tai vieraiden suojaaminen olisi muihin ministeriöihin tai hallinnonaloihin verrattuna sellaisessa erityisasemassa, jolle on vaikea löytää pitäviä perusteita”, Kerttula kirjoittaa.

Sisäministeriö vastustaa lisäksi työryhmän enemmistön kaavailemia sotilashenkivartijoiden toimivaltuuksia. Sisäministeriö ei sallisi sotilashenkivartijalle esimerkiksi oikeutta eristää, sulkea tai tyhjentää paikka tai rajoittaa liikkumista.